นายกรัฐมนตรี พบปะประชาชนจังหวัดนราธิวาส ติดตามความก้าวหน้าการพัฒนาพื้นที่ ระหว่างการประชุม ครม.สัญจร
นายกรัฐมนตรี พบปะประชาชนจังหวัดนราธิวาส ติดตามความก้าวหน้าการพัฒนาพื้นที่ ระหว่างการประชุม ครม.สัญจร    พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เดินทางถึงจังหวัดนราธิวาส ในการตรวจราชการและการประชุมคณะรัฐมนตรีอย่างเป็นทางการนอกสถานที่ ครั้งที่ 1/2563 ระหว่างวันจันทร์ที่ 20 – วันอังคารที่ 21 มกราคม 2563    นายกรัฐมนตรี สักการะเจ้าแม่โต๊ะโมะ และพบสมาคมชาวไทยเชื้อสายจีน ณ ศาลเจ้าแม่โต๊ะโมะ เทศบาลเมืองสุไหงโก-ลก อำเภอสุไหงโก-ลก จากนั้นนายกรัฐมนตรีติดตามความก้าวหน้าการพัฒนาจังหวัดนราธิวาส และพบปะประชาชน ณ อาคารรื่นอรุณ เทศบาลเมืองสุไหงโก-ลก พร้อมเยี่ยมชมนิทรรศการ การบริการด้านการแพทย์และสาธารณสุข การค้าออนไลน์ (E-Commerce) และผลิตภัณฑ์ชุมชน โดยทางจังหวัดได้นำเสนอผลการพัฒนาคุณภาพชีวิตของประชาชนผ่านการสร้างช่องทางอาชีพ ด้วยการพัฒนาผลิตภัณฑ์ในพื้นที่ เช่น กระจูดบ้านทอน ที่มีการพัฒนารูปแบบผลิตภัณฑ์จากเดิมที่เคยใช้ในครัวเรือนเป็นผลิตภัณฑ์เพื่อจำหน่ายในท้องตลาดโดยกระจูดของจังหวัดนราธิวาสจะมีความนุ่มพี่ลักษณะตรงความต้องการของตลาด รวมถึงผลิตภัณฑ์ผ้าปาเต๊ะที่เป็นสินค้าขึ้นชื่อของสามจังหวัดชายแดนใต้          ที่อาคารรื่นอรุณเทศบาลเมืองสุไหงโก-ลก มีประชาชน องค์ปกครองส่วนท้องถิ่น ส่วนราชการมากกว่า 2 พันคน ที่เดินทางมาเพื่อพบกับนายกรัฐมนตรี ซึ่งประชาชนหลายคน กล่าวว่า ถือว่าเป็นเรื่องที่ดีที่นายกรัฐมนตรีและคณะรัฐมนตรี จะได้รับฟังข้อมูลเป็นแนวทางการจัดพื้นที่โดยตรง และเชื่อว่าจะเป็นการสร้างความเชื่อมั่นในการยกระดับเศรษฐกิจในพื้นที่จังหวัดใช้แดนภาคใต้ด้วย